Louhi

Louhi (mugažo karjalan i suomen kelil; ven.: Ло́ухи) om Venäman lidnanvuitte žilo da raudtesol'm Karjalan Tazovaldkundan pohjoižes. Se om Louhin rajonan administrativine keskuz da kaikiš suremb eländpunkt, mugažo Louhin lidnankundan keskuz. Istorii Eländpunktan aluz om pandud vl 1913 kuti stancii Petroskoi — Murmansk-raudtekeskustal. Vl 1944 Louhi-külä sai lidnanvuiččen žilon statusad. Kalevalan mödhe, Louhi-akaine, Pohjolan emändaine, eli neniš tahoiš. Žilon nimituz om sidodud hänehe. Louhin ižandusen sarakod oma mecižandusen edheotand, raudten edheotand, avtotesauvondan kompanijan palakund, maižanduzedheotand. Geografijan andmused Žilo sijadase rajonan päivnouzmas, mecjärviden keskes, 90 m valdmeren pindan päl keskmäižel korktusel. Panovo-järv om kaikiš znamasižemb žilos, no äjan järedambad järved sijadasoiš severziš-se kilometriš sišpäi — oz., Plotičnoje i Kenjärv. Matkad Petroskoihesai om 481 kilometrad suvhe orhal, 552 km avtotedme. Lähembaižed lidnad oma Kem' i Kandalakš, om pol'tošt sadad kilometrid jogahižhesai. Raudte läbitab žilod päivnouzmas, «Kol»-avtote ümbärdab žilod koumes kilometras päivlaskmas. Raudtesarak Päjärvhesai lähteb päivlaskmha Louhišpäi pidust' žilon pohjoižröunad, sarak om 110 km pitte. Klimat om ven pohjoižmeriden. Voden keskmäine lämuz om +0,2 C°, kezakun-elokun +10,8..+14,4 C°, tal'vkun-keväz'kun −8,6..−12,2 C°. Voden keskmäine relätivine nepsuz om 78,7 %. Polärine päiv oleskeleb, 20 päivest hätkeližusenke (11. kezaku — 1. heinku). Tobmuz Žilo om lidnankundan üks'jäižeks eländpunktaks. Kaik kümne ezitajad mülüdas lidnankundan Nevondkundha (ven.: Совет поселения). Valitihe heid järgenduseližen kerdan vn 2013 sügüz'kun 8. päiväl (koumanz' kucund). Sergei Lebedeb radab lidnankundan pämehen vn 2009 redukun 11. päivän valičendoiden jäl'ghe kahtenden strokun jäl'geten. Hänen valdatusiden strok om nell' vot. Eläjad Vn 2002 Venäman rahvahanlugemižen mödhe žilon eläjiden lugu oli 5 920 ristitud, vn 2010 — 4 772 ristitud, vn 2021 — 3 709 ristitud. Kaikiš suremb žilon ristitišt oli 6 107 eläjad vl 1959, i 6 405 eläjad vl 1989. Rajonan ristitišton koumandez eläb žilos. Hristanuskondan kaks' pühäpertid om saudud žilos. Openduz Lapsiden opendusen aluzkundad oma päivkodi, alaškol, keskškol, lapsiden sädamižen pert', muzikškol, sportškol. Kul'turpert' i kirjišt oma avaitud žilos. Homaičendad Irdkosketused Louhin lidnankundan lehtpoled rajonan oficialižel louhiadm.ru-saital. (ven.)